Diari Oficial de la Generalitat Valenciana


Sumari del DOGV 7236, del 18-03-2014 (2014/2159)

RESOLUCIÓ de 15 de novembre de 2013, del secretari autonòmic de Justícia de la Conselleria de Governació i Justícia, per la qual s'acorda ratificar l'acord d'extinció i el balanç de liquidació aprovat pel Patronat de la Fundación de la Comunitat Valenciana para la Cooperación con Benín Mercedes González.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7236

Data del DOGV
:   18-03-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2159


Data del document
:   15-11-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 15 de novembre de 2013, del secretari autonòmic de Justícia de la Conselleria de Governació i Justícia, per la qual s'acorda ratificar l'acord d'extinció i el balanç de liquidació aprovat pel Patronat de la Fundación de la Comunitat Valenciana para la Cooperación con Benín Mercedes González. [2014/2159]  
Vist l'expedient sobre ratificació pel Protectorat de l'acord d'extinció i balanç de liquidació adoptat pel Patronat de la Fundación de la Comunitat Valenciana para la Cooperación con Benín Mercedes González, d'ara en avant la Fundació, d'acord amb els següents,  
  
Fets  
  
Primer. Amb data registre d'entrada en el Registre General de la Conselleria de Governació de 5 de març de 2013, la Fundació esmentada va presentar sol·licitud de ratificació de l'acord d'extinció i balanç de liquidació adoptat pel seu Patronat el 31 de desembre de 2012, per la impossibilitat material del compliment dels fins fundacionals.  
  
L'acord esmentat consta protocol·litzat en escriptura pública de 21 de febrer de 2013, autoritzada pel notari del Col·legi de València, Salvador Moratal Margarit, número de protocol 361. En eixa mateixa reunió es va aprovar igualment el balanç de liquidació.  
  
Segon. La Fundació es va inscriure per la Resolució de 14 de gener de 2009, de la secretària autonòmica de Justícia, de la Conselleria de Justícia i Administracions Públiques, i es va classificar amb el caràcter de cooperació per al desenrotllament.  
Fundadora: Mercedes González Domínguez.  
Segons l'article 3 dels estatuts, el fi de la Fundació és afavorir el desenrotllament socioeconòmic i cultural dels països i poblacions més desfavorits que es troben estructuralment empobrits, amb especial intervenció en l'estat africà de Benín.  
Per a la consecució dels seus fins, la Fundació realitzarà les activitats següents:  
La posada en marxa de programes i projectes de cooperació internacional al desenrotllament, amb criteris de qualitat i eficiència, per a aconseguir canvis positius i un impacte en el procés de desenrotllament de les societats en què es realitzen, amb especial incidència en les necessitats bàsiques i les estructures socials, la nutrició, l'educació, la salut, l'aigua, la vivenda i el respecte al medi ambient. Projectes de sensibilització social i educació per al desenrotllament, així com la formació i la realització de campanyes per al foment i la promoció dels drets i valors humans i les llibertats fonamentals, que permeten generar una actitud solidària cap a la consecució de societats més justes i l'eliminació de qualsevol forma de discriminació. En particular, la sensibilització sobre els problemes d'Àfrica i la realitat de Benín a la Comunitat Valenciana. Projectes i intervencions d'acció humanitària davant de situacions d'emergència i postemergència, a fi d'alleujar la situació extrema que travessen les poblacions més vulnerables afectades per situacions d'emergència generades per catàstrofes naturals o conflictes armats. La recaptació de fons públics i privats per al compliment dels fins, així com qualsevol altra actuació que puga contribuir a l'eradicació de la pobresa i al desenrotllament humà sostenible, facilitant el progrés social i econòmic dels països i poblacions més necessitats, des de la coordinació dels agents intervinents i el treball en xarxa.  
  
L'últim Patronat, inscrit en el Registre de Fundacions de la Comunitat Valenciana per la Resolució de 6 d'octubre de 2009, de la secretària autonòmica de Justícia de la Conselleria de Justícia i Administracions Públiques, és el següent:  
Presidenta: 1. María-Mercedes-Francisca González Domínguez (fundadora); secretària: 2. Victoria E. Pons Albentosa; tresorera: 3. Alba Parejo González; vocals: 4. José Luis Rubio Delgado (fins a l'1.12.2014); 5. Ricardo Serrano López (fins a l'1.12.2014).  
La dotació inicial de la Fundació va ser de 30.000 ?, desemborsats en efectiu metàl·lic.  
Tercer. La causa legal al·legada per la Fundació és la impossibilitat del compliment del fi fundacional, de conformitat amb la lletra c de l'article 31 de la Llei 50/2002, de 26 de desembre, de Fundacions. Segons l'acord adoptat, el Patronat va fonamentar-la assenyalant el següent:  
  
«De conformitat amb el que establixen l'article 25 dels estatuts socials, l'article 25 de la Llei valenciana de Fundacions de la Comunitat Valenciana i l'article 3.1.e de la Llei Estatal de Fundacions, concorre com a causa d'extinció la impossibilitat de realització del fi social, i constata, a més, d'acord amb el que establix l'article 39.1.b del Reglament de Fundacions de la Comunitat Valenciana, que cap modificació dels estatuts socials pot enervar la dita causa i que no ha sigut factible dur a terme un procés de fusió amb una altra entitat.  
  
El fi fundacional, definit en l'article 3 dels estatuts socials de la Fundació, és «afavorir el desenrotllament socioeconòmic i cultural dels països i poblacions més desfavorits que es troben estructuralment empobrits, amb especial intervenció en l'estat africà de Benín».  
  
La impossibilitat de realització deriva de la falta de finançament públic i privat que s'ha agreujat en estos últims anys de greu crisi econòmica.  
De fet, des de la constitució de la Fundació per mitjà d'escriptura atorgada davant del notari de València Salvador Moratal, el 20 d'octubre de 2008, la major part dels recursos econòmics de la Fundació han provingut de les aportacions de la seua fundadora, Mercedes González Domínguez, a títol personal o a través de la seua societat unipersonal Insago 2000, SL.  
A més, si bé és cert que les actuacions dutes a terme pel personal, col·laboradors i patrons de la Fundació, destinades a la sensibilització de la població de la Comunitat Valenciana, s'han traduït satisfactòriament en un gran acostament a la realitat de Benín, també ho és que no s'han obtingut els resultats esperats quant a projectes de cooperació realitzats, i això pel fet que els recursos econòmics, escassos per la falta de finançament referit anteriorment, han sigut absorbits majoritàriament pels costos de personal i manteniment, mínims i imprescindible per al funcionament de la Fundació».  
  
  
Quart. De conformitat amb l'article 25 dels estatuts de la Fundació s'atribuïx el romanent a la Fundació 10.12.48, inscrita en el Registre de Fundacions del Ministeri de Sanitat, Servicis Socials i Igualtat amb el número 46-0206, els fins d'interés general de la qual són la defensa dels drets humans i de cooperació per al desenrotllament. El dit article assenyala:  
«La totalitat dels béns i drets resultants de la liquidació es destinaran a les fundacions o a les entitats no lucratives privades que perseguisquen fins d'interés general i que tinguen afectats els seus béns, inclús per al supòsit de la seua dissolució, a la consecució d'aquells i que estiguen considerades com a entitats beneficiàries del mecenatge, d'acord amb la legislació vigent, o a entitats públiques de naturalesa no funcional que perseguisquen fins d'interés general».  
  
Quint. Consta informe de la Secció de Comptabilitat del Servici d'Entitats Jurídiques, de 18 de juliol de 2013, d'acord amb el qual:  
«L'objectiu d'este informe consistix a aclarir i determinar el patrimoni net de la Fundació, en la data de l'adopció per part del Patronat de l'acord sobre l'extinció i liquidació de la Fundació per ser impossible la realització del seu fi fundacional».  
Amb data 5 de març de 2013, la Fundació va presentar davant d'este Registre escriptura d'elevació a públic dels acords del Patronat de 31 de desembre de 2013, sobre l'extinció i liquidació de la Fundació.  
  
La Fundació es va inscriure en data 14 de gener de 2009, amb una dotació aportada per la fundadora en metàl·lic de 30.000,00 euros. La dita aportació es va acreditar per mitjà de certificat incorporat a l'escriptura fundacional de l'entitat de crèdit La Caixa.  
La Fundació ha presentat els comptes regularment fins 2012, any de la sol·licitud d'extinció.  
Amb data 22 de febrer de 2012, i a conseqüència de les observacions formulades a la Resolució de depòsit dels comptes de 2009, la Fundació va restablir la dotació fundacional, lleugerament disminuïda a càrrec de gastos corrents.  
Segons el balanç d'extinció, tancat el 31 desembre de 2012, la Fundació té un actiu total de 38.258,25 euros, no té ni deutors ni creditors i, per tant, el seu patrimoni net coincidix amb el seu actiu total de 38.258,25, i és superior a la dotació fundacional de 30.000,00 euros.  
  
Així mateix, en la mateixa escriptura d'elevació a públic dels acords de 31 de desembre de 2013, s'aprova el balanç de liquidació, que al no haver-hi comptes de deutors i creditors és idèntic al d'extinció, al no necessitar realitzar cap operació de liquidació i, finalment, s'acorda assignar a la fundació beneficiària del romanent els següents béns i drets resultants de la liquidació: Dotació fundacional de 30.000,00 euros, depositats en l'entitat La Caixa, saldo de dos comptes bancaris obertes en La Caixa per import de 5.393,40 euros; saldo de caixa que ascendix a 685,58 euros; immobilitzat intangible (domini WEP) per valor de 304,06 euros, i immobilitzat material (mobiliari i equips informàtics) per valor de 2.560,79 euros.  
La suma de l'anterior desglossament de béns ascendix a 38.943,83 euros, mentres que el total de l'actiu i patrimoni net, que figura en els comptes tancats el 31 de desembre de 2012 i que la mateixa fundació qualifica de dissolució i liquidació, ascendix a 38.258,25 euros. Hi ha una diferència de 685,58 euros, que coincidix amb el saldo de caixa citat en el lot III i que fa necessari que la fundació presente els aclariments pertinents en relació a eixa contradicció o, si és el cas, afija el dit element de l'inventari en el balanç de liquidació.  
En relació amb l'inventari de béns a 31.12.2012 dels comptes de 2012, la dada relativa a l'amortització acumulada de l'immobilitzat material figura per 692,75 euros, mentres que en la nota número 5 de la memòria de gestió, figura per 1.120,63 euros. Corregisca's el que procedisca.  
Amb data 31 de maig de 2013, es va requerir de la Fundació l'esmena de les dos discrepàncies que hi ha: l'una, entre els béns que figuren en l'actiu del balanç de liquidació, tancat el 31 de desembre de 2012, i els béns relacionats com a resultat de la liquidació, i l'altra en relació amb les amortitzacions reflectides en la memòria de gestió i les de l'inventari de béns a 31 de desembre de 2013.  
Amb data 28 de juny de 2013, la fundació ha presentat escrit d'esmena en el qual s'indica que l'amortització acumulada és de 1.120,63 euros i que en el desglossament del balanç de liquidació el saldo de caixa per 685,58 euros s'havia computat duplicat per error.  
L'esmena presentada suposa ratificar el balanç de liquidació indicat en l'apartat tercer dels acords d'extinció liquidació per un total de 38.258,25 euros i modificar el seu desglossament que, així mateix, sumaria la mateixa quantitat, 38.258,25, i quedaria de la manera següent: dotació fundacional de 30.000,00 euros depositats en l'entitat La Caixa; saldo de dos comptes bancaris obertes en La Caixa per import de 4.707,82 euros; saldo de caixa per import de 685,58 euros; immobilitzat intangible (domini web) per valor de 304,06 euros, i immobilitzat material (mobiliari i equips informàtics) per valor de 2.560,79 euros.  
  
Des del punt de vista econòmic comptable, s'estima que l'expedient d'extinció-liquidació està suficientment documentat i, en conseqüència, s'emet un informe favorable en relació amb l'autorització d'extinció-liquidació sol·licitada.»  
  
Sext. Atesos els antecedents esmentats, la Comissió de Protectorat, en la sessió de 14 de novembre de 2013, emet informe favorable, entre altres, el punt 18 de l'orde del dia corresponent a la ratificació de l'acord d'extinció i liquidació aprovat pel Patronat de la Fundació de la Comunitat Valenciana per a la Cooperació amb Benín Mercedes González, en els termes expressats en els apartats precedents.  
  
  
Fonaments de dret  
  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències, entre altres, en matèria de fundacions.  
  
Segon  
L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana l'exercix la Conselleria competent en matèria de fundacions, i li correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.  
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.  
  
2. L'acord d'extinció o, si és el cas, la resolució judicial s'inscriurà en el Registre de Fundacions de la Comunitat Valenciana».  
El dit article 31 de la Llei 50/2002, assenyala «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.  
D'acord amb el que assenyala l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b, c i e de l'article anterior, l'extinció de la fundació requerirà l'acord del Patronat ratificat pel Protectorat.  
Si no hi haguera acord del Patronat o este no fóra ratificat pel Protectorat, l'extinció de la fundació requerirà resolució judicial motivada, que podrà ser sol·licitada pel Protectorat o pel Patronat, segons els casos.  
  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació, i es reflectiran les oportunes operacions en el balanç de liquidació, i es requerirà, també, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les Fundacions.  
De tal forma, l'article 39 de l'esmentat Reglament establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per ser impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del Protectorat, per a la qual cosa adjuntarà la documentació següent:  
a) Certificat de l'acord d'extinció adoptat pel Patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
c) Els comptes de l'entitat a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas que no ho duga a terme el mateix Patronat, proposta de designació de liquidadors i pla d'actuació d'estos».  
  
Per la seua banda l'article 40.2 del dit Reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí de l'anterior, el Patronat podrà apoderar o delegar l'execució material dels seus acords relatius al procés de liquidació».  
  
Sext. L'esmentat article 26 de la Llei 8/1998, de 9 de desembre, de Fundacions de la Comunitat Valenciana, disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, esta destinació la podrà decidir, en favor de les mateixes fundacions i entitats mencionades, el Patronat, quan tinga reconeguda esta facultat pel fundador i, a falta d'eixa facultat, correspondrà al Protectorat complir eixa comesa.  
Per la seua banda, els estatuts de la Fundació disposen en l'article 25 que,  
«La totalitat dels béns i drets resultants de la liquidació es destinaran a les fundacions o a les entitats no lucratives privades que perseguisquen fins d'interés general i que tinguen afectats els seus béns, inclús per al supòsit de la seua dissolució, a la consecució d'aquells i que estiguen considerades com a entitats beneficiàries del mecenatge, d'acord amb la legislació vigent, o a entitats públiques de naturalesa no funcional que perseguisquen fins interés general. Queda expressament autoritzat el Patronat per a realitzar la dita aplicació».  
  
Sèptim. Atés l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, liquidació d'esta i la destinació donada als béns fundacionals».  
  
Octau. S'ha donat compliment al que preveu l'article 41.2.g del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, que establix:  
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com allò sobre el que ha informat la Comissió del Protectorat de 14 de novembre de 2013, resolc:  
  
Primer  
Ratificar l'acord d'extinció de la Fundación de la Comunitat Valenciana para la Cooperación con Benín Mercedes González, així com el balanç de liquidació aprovat pel Patronat d'esta, d'acord amb els acords adoptats pel seu Patronat el 31 de desembre de 2012, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció i del balanç de liquidació.  
  
Tercer  
Establir com a destinatari dels béns i drets resultants de la liquidació la Fundació 10.12.48 entitat sense ànim de lucre, inscrita en el Registre de Fundacions del Ministeri de Sanitat, Servicis Socials i Igualtat amb el número 46-0206.  
  
De conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana, la Fundació haurà d'acreditar la transferència del romanent a l'esmentada entitat i sol·licitar la baixa en el Registre de Fundacions de la Comunitat Valenciana de la Fundació.  
  
El dit article assenyala així:  
1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que el realitzarà el Patronat de la Fundació sota el control del Protectorat. El Patronat no tindrà més facultats que cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que l'haurà d'aprovar el Patronat i sotmetre a la ratificació pel Protectorat. Dictada esta, es procedirà a complir el que disposa l'apartat següent per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la baixa, a sol·licitud del Patronat, per un escrit dirigit al Registre a què s'adjuntarà el certificat de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel Protectorat».  
  
Notifiqueu la present resolució, que és definitiva en via administrativa i en contra podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, comptador des de l'endemà de la notificació, davant del conseller de Governació i Justícia, o qualsevol altre recurs que estime procedent.  
  
  
València, 15 de novembre de 2013.- El secretari autonòmic de Justícia: Antonio Gastaldi Mateo.